समुद्र र टापु नै टापु भएको इन्डोनेसियामा भूमिको समस्या विकराल छ । सँगै बढ्दो जग्गा कब्जाले पनि किसान र आदिबासीलाई बिस्थापित गराउने क्रम जारी छ । खासगरी तटीय क्षेत्रमा बसोबास गर्ने माझी र पानीजन्य स्रोतमा आधारित भई जीविका चलाउनेहरू यही कारण सङ्कटमा पर्दै गएका छन् । यस्तो अवस्थामा भएको भूमिसम्बन्धी अन्तर्राष्ट्रिय सम्मेलनका क्रममा राष्ट्रपति कार्यालयका प्रमुख करिब साँढे ३ घण्टा दूरीको जाकर्ताबाट आएमात्र हैन, सक्रिय सहभागिता पनि जनाए । त्यसो त राष्ट्रपति उद्घाटन कार्यक्रममा आउन नभ्याउने भएकाले केही दिनअघि उनले जाकर्तामै केही भूमि अभियन्ताबीच यो कार्यक्रमको साङ्केतिक उद्घाटन गरेर आफू भूमि अधिकारबाट वञ्चितहरूको पक्षमा भएको सन्देश दिएका थिए।
